287.069 personer har tilmeldt sig et gruppesøgsmål mod Skatteministeriet med krav om tilbagebetaling af moms på licens.

Det oplyser advokat Peter Lunau Larsen, der repræsenterer foreningen "Kræv licensmoms tilbage".

Foreningen mener, at der uberettiget er opkrævet millioner i moms på licens.

Sagsøgerne læner sig op ad en dom fra EU-Domstolen i en lignende sag fra Tjekkiet.

Fristen for at tilmelde sig søgsmålet udløb mandag klokken 23.59, efter at Østre Landsret tidligere på året forlængede tilmeldingsfristen.

Det skete på anmodning fra foreningen, der på et tidspunkt havde så mange tilmeldinger, at hjemmesiden gik ned.

- Alle har nu fået chancen for at tilmelde sig, så vi er godt tilfredse, siger Peter Lunau Larsen.

Med mere end en kvart million tilmeldte er der tale om danmarkshistoriens største gruppesøgsmål.

Foreningen er bevilget fri proces til at føre sagen ved retten. Det betyder, at sagsanlægget ikke kommer til at koste de 287.069 tilmeldte noget.

Hvis sagsøgerne vinder, vil det ifølge foreningen betyde tilbagebetaling af millioner af kroner fra staten.

Hvis man har betalt fuld licens i ti år, er tilbagebetalingsbeløbet ifølge foreningens beregninger 4703 kroner.

Det er endnu uvist, hvornår sagen skal hovedforhandles ved Østre Landsret.

Momsret er omfattet af EU-lovgivning, og derfor skal EU-Domstolen muligvis høres, inden landsretten tager fat på at behandle sagen.

Så foreningens medlemmer skal væbne sig med tålmodighed, før de finder ud af, om de skal have penge tilbage.

- Mit bedste bud er, at der vil går tre-fire år, før vi vil se en afslutning på sagen, siger Peter Lunau Larsen.

Foreningens modpart i sagen - Skatteministeriet - afviser kravet fra sagsøgerne og påstår frifindelse.

Medielicensen koster 2527 kroner om året.

67 procent af licensen går til DR. 13 procent går til blandt andet TV2's regionale stationer og Radio24syv. De sidste 20 procent er moms.

Et politisk flertal besluttede tidligere på året, at medielicensen fremadrettet skal opkræves via skattebetalingen.